Natalie Imbruglia (44) ble mamma for første gang
Imbruglia, best kjent for 90-tallshitlåten «Torn» og sin tidligere rolle i såpeserien «Naboer», deler gladnyheten på Instagram. Under et nærbilde av sin og den nyfødtes hender, skriver hun: «Velkommen til verden... Max Valentine Imbruglia. Det føles som om hjertet skal sprenges». Hun har i tillegg postet hjerte-emojis og hashtaggen #myboy. I skrivende stund har nærmere 50.000 trykket «liker» på posten, og flere tusen har sendt gratulasjoner. Det var i juli at 44-åringen gledestrålende røpet – også da på Instagram – at hun var svanger både med barn og ny plate. «Nei, jeg har ikke svelget en vannmelon. Jeg venter mitt aller første barn i høst. De av dere som kjenner meg, vet at dette er noe jeg har ønsket meg i veldig lang tid, og jeg er velsignet ved hjelp av kunstig befruktning og en sæddonor». Samtidig gjorde hun det klart at hun ikke kom til å uttale seg noe mer om graviditetsmetoden. Imbruglia, også en ettertraktet modell, var gift med den australske Silverchair-vokalist Daniel Johns (40) fra 2003 – 2008. Det at han bodde i England, mens hun hadde sin base i Australia, ble oppgitt som en stor del av årsaken til at forholdet ikke fungerte. Siden har også Imbruglia flyttet til England og blitt britisk statsborger, men ifølge britiske medier, er hun singel. Tilbakeblikk: – Drikker mye og sliter med depresjoner Artisten har over 322.000 følgere på Instagram, og under nyhetsposten har det strømmet på med tusenvis av gratulasjonshilsener og likerklikk. Imbruglia melder for øvrig at hun har brukt det siste halvannet året på å skrive nye låter. Sist sangstjernen ga ut album, var i 2015. Hun har imidlertid til gode å oppnå like stor suksess som med debutalbumet «Left In The Middle» i 1997.
Den australske popstjernen og skuespilleren Natalie Imbruglia ble gravid ved hjelp av en sæddonor. Nå er sønnen født.